Dah lah baghu-baghu ni kito donga, tengok dan baco coghito budak di Gomonceh tu bunuh ompek oghang sodagho eh. Duo tigo haghi ni pulak ado soghang lagi budak kono cokup dek Polis.
Salah he? Dio tulih dalam blog eh coghito mombughukkan Almarhum Sultan Johor yang baghu mangkat tu. Mulo-mulo se ingatkan sapo yang nulih tu tontu oghang Juhor. Ghupo-ghupo eh budak kito. Jang. Budak Nogoghi Sombilan. Se panggi dio Jang sobab maso dio tulih tu dio bolum kawin lai.
Buek apolah kau campo hal oghang, Jang? Banyak kojo lain lai kau bulih buek. Banyak coghito lain lai kau bulih tulih. Macam se ni ha, mulo-mulo dulu se takut yo apo yang se nak tulih ni? Tapi bilo dah mulo tu macam tak bulih boghonti pulak.
Tapi se hati-hati yo nak tulih. Dulu ado se nyontuh politik sikit. Sikit yo, bukan banyak. Lopeh tu se kono hontam. Joghan se. Sobab eh se ni memang tak pandai main politik.
Tapi syukurlah Jang ni dah buang pos eh daghi blog tu. Dio pun dah mintak maaf. Se setuju pado cadangan Montoghi dari tompek se Jolobu tu supayo Jang ni dimaafkan jo.
Lopeh tu jangan buek lagi macam tu yo.
min_Latn min_Latn min_Latn min_Latn min_Latn min_Latn